WHA ลุ้นกำไร Q4/59 นิวไฮ-ปันผลในรอบ 2 ปีชี้หุ้นวิ่งฉิวรับแรงบวกเพื่อรับสิทธิจอง WHAUP
WHA ลุ้นกำไร Q4/59 นิวไฮ พร้อมจ่ายปันผลในรอบ 2 ปี ชี้หุ้นวิ่งฉิวรอบใหม่ โบรกฯประสานเสียงแนะเก็บเพื่อรับสิทธิจอง IPO หุ้น WHAUP จ่อขายใน Q1/60
18 ม.ค. 2560

WHA ลุ้นกำไร Q4/59 นิวไฮ พร้อมจ่ายปันผลในรอบ 2 ปี ชี้หุ้นวิ่งฉิวรอบใหม่โบรกฯประสานเสียงแนะเก็บเพื่อรับสิทธิจอง IPO หุ้น WHAUP จ่อขายใน Q1/60
ช่วงนี้SET แกว่งตัวระหว่าง 1,560-1,580 จุด ทั้งนี้มองดัชนีมีโอกาส Sideway Down หลังนักลงทุนต่างชาติพลิกขายต่อเนื่องและยังไร้ปัจจัยใหม่ๆ สนับสนุนบรรยากาศลงทุน ประกอบกับนักลงทุนเฝ้าติดตามช่วงปลายสัปดาห์(20 ม.ค.) พิธีสาบานตนเข้ารับตำแหน่งประธานาธิบดีสหรัฐฯของนายทรัมป์กลยุทธ์ลงทุนช่วงนี้จึงเลือกหุ้นรายตัวที่มีประเด็นบวกเฉพาะตัวหนุนนั่นเอง
โดยหุ้นรายนี้น่าลงทุนช่วงนี้คือ บริษัท ดับบลิวเอชเอ คอร์ปอเรชั่น จำกัด (มหาชน)หรือ WHA  เนื่องจากเป็นหุ้นในกลุ่มอุตสาหกรรมอสังหาริมทรัพย์และก่อสร้างหมวดธุรกิจพัฒนาอสังหาริมทรัพย์ที่มีประเด็นน่าจับตาไม่ว่าจะเป็นนโยบายส่งเสริมการลงทุนในพื้นที่ระเบียงเศรษฐกิจภาคตะวันออก (EEC) ซึ่งจะกระตุ้นยอดขายที่ดิน 3 จังหวัด ได้แก่ ระยอง ชลบุรี และฉะเชิงเทราเร่งตัวขึ้น ซึ่งตรงนี้ถือเป็นแรงหนุนต่อราคาหุ้นอย่างมาก
อีกทั้งโบรกเกอร์หลายสำนักแนะนำซื้อหุ้น โดยคาดกำไรไตรมาส 4/59 จะทำสถิติสูงสุดใหม่เหตุมีกำไรพิเศษการขายสินทรัพย์ของ WHA และ HEMRAJ เข้ากอง REIT อีกทั้งมีลุ้นกลับมาจ่ายปันผลของงวดปี 59 ครั้งแรกในรอบ 2 ปีนั้นถือเป็นสัญญาณที่ดี รวมถึงมีแผนนำธุรกิจไฟฟ้า WHAUP ขาย IPO ในไตรมาส 1/60 และให้สิทธิผู้ถือหุ้นเดิมในการจองซื้อหุ้น (pre-emptive right) WHAUP บางส่วน ตรงนี้ถือเป็น Sentiment เชิงบวกต่อราคาหุ้น WHA บวกกับโบรกเกอร์ประสานเสียงซื้ออีกทางยิ่งเป็นแรงหนุนให้ราคาหุ้นมีโอกาสวิ่งฉิวรอบใหม่อีกครั้ง 

 
บล.ดีบีเอส วิคเคอร์ส (ประเทศไทย) ระบุในบทวิเคราะห์ว่า WHA มีปัจจัยบวกระยะสั้นจากคาดการณ์ผลดำเนินงานไตรมาส 4/59 จะมีกำไรสุทธิทำสถิติสูงสุดใหม่ที่ 2.5 พันล้านบาท เพิ่มขึ้น 41% เมื่อเทียบกับช่วงเดียวกันปีก่อน และเพิ่มขึ้น 58 เท่าตัวจากไตรมาส 3/59 เนื่องจากมีการขายสินทรัพย์ของ WHA และ บมจ.เหมราชพัฒนาที่ดิน (HEMRAJ) เข้ากองทรัสต์เพื่อการลงทุนในอสังหาริมทรัพย์ (REIT)
นอกจากนี้ บริษัทยังประกาศจัดสรรหุ้นที่จะเสนอขายให้กับประชาชนทั่วไปครั้งแรก (IPO) ของบริษัทในเครือที่ทำธุรกิจไฟฟ้า คือ บมจ.ดับบลิวเอชเอ ยูทิลีตี้ส์ แอนด์ พาวเวอร์ (WHAUP) ให้กับผู้ถือหุ้นของ WHA ด้วยในลักษณะ pre-emptive right ด้วย ซึ่งขณะนี้ยังไม่กำหนดว่าสัดส่วนการจัดสรรจะเป็นเท่าใด แต่คาดว่าเมื่อมีการประกาศสัดส่วน และกำหนดวัน XB (วันที่ซื้อแล้วไม่ได้สิทธิ) ก็อาจจะเป็นแรงกระตุ้น (catalyst) ต่อราคาหุ้น WHA ได้ในอนาคต
สำหรับภาพรวมผลประกอบการของ WHA ในปี 60 คาดว่ากำไรสุทธิจะเติบโตได้ราว 1% หรืออยู่ในทิศทางที่ทรงตัวจากปี 59 เนื่องจาก WHA ไม่ได้มีการขายสินทรัพย์ของ HEMRAJ เข้ากอง REIT แต่อย่างไรก็ตาม บริษัทจะมีรายได้เข้ามาทดแทนจากการโอนที่ดินในนิคมอุตสาหกรรมที่มีแนวโน้มเพิ่มมากขึ้น และคาดจะมีการจ่ายไฟฟ้าเชิงพาณิชย์ (COD) ของธุรกิจไฟฟ้าเพิ่มขึ้นด้วย
โดยประเมินการกลับมาปันผลปี 59 ไว้ที่ 0.06 บาท คิดเป็นอัตราผลตอบแทนปันผลที่ 2% เทียบกับราคาปิดวานนี้ที่ 3.06 บาท ซึ่งใช้อัตราผลตอบแทน (payout ratio) ที่ 30% อย่างไรก็ตาม WHA มีนโยบายจ่ายปันผลขั้นต่ำที่ 40% หากเป็นไปตามนโยบายก็จะให้ผลตอบแทนจะสูงขึ้นเป็น 0.08 บาท หรือ 2.6%  แต่สาเหตุที่ประเมินเงินปันผลไว้ต่ำกว่า เพราะ WHA ยังมีหนี้เงินกู้เหลืออยู่จำนวนหนึ่ง และจำเป็นต้องใช้เงินลงทุนอีกมากในอนาคต ซึ่งการกลับมาจ่ายปันผลถือเป็นสัญญาณที่ดี และมองว่าเป็นอัตราผลตอบแทนปันผลที่ประมาณการไว้นั้นน่าพอใจ
 
บล.ธนชาต ระบุในบทวิเคราะห์ว่า แนวโน้มผลการดำเนินงานของ WHA ในไตรมาส 4/59 จะเติบโตแข็งแกร่ง จากการขายสินทรัพย์เข้ากอง REIT ราว 1.2 หมื่นล้านบาท นอกจากนี้ยังได้แรงหนุนจากการนำธุรกิจไฟฟ้า WHAUP เข้าจดทะเบียนในตลาดหลักทรัพย์ในช่วงไตรมาส 1/60 ซึ่งจะให้สิทธิผู้ถือหุ้นเดิมในการจองซื้อหุ้น WHAUP บางส่วน ทำให้มองว่าการเข้าซื้อขายของ WHAUP จะเป็น Sentiment เชิงบวกต่อราคาหุ้น WHA
นอกจากนี้ WHA ยังได้รับผลบวกจากภาระดอกเบี้ยที่ลดลง รวมถึงปัจจัยหนุนจากยอดขายที่ดินเพิ่มขึ้น และกำลังการผลิตไฟฟ้า WHAUP ที่เพิ่มขึ้น ช่วยหนุนกำไรเติบโตแกร่ง 45% ในปีนี้ 
 
บล.ซีไอเอ็มบี (ประเทศไทย) ระบุในบทวิเคราะห์ว่า ผลการดำเนินงานของ WHA ในช่วง 9 เดือนปี 59 นับว่ามีกำไรต่ำกว่าที่คาดการณ์ไว้ เพราะเลื่อนการขายสินทรัพย์เข้ากอง REIT ออกไปเป็นไตรมาส 4/59 แต่ทั้งปี 59 คาดว่ากำไรจะเป็นไปตามที่คาดการณ์ไว้ หนุนจากการสร้างรายได้จากสินทรัพย์ในไตรมาส 4/59